Vasara sportuoti salėje ar lauke?

Kaip trenerė dažnai išgirstu, kad vasarą nespėju sportuoti nes lauke per gražu, kad sėdėčiau salėje. Mano atsakymas visada vienodas - tai ir nesportuok salėje. Sportuok lauke.

Vienoje konferencijoje kolega dalinosi skaidrėmis (neradau kad pasidalinti bent screenshot'ais), kurios patvirtino tai, ką pajunta kiekvienas, kas bent kartą bėgo mišku, ėjo pajūriu, žaidė tinklinį prie baltojo tilto, o ne salėje ar ant takelio - treniruotė gamtoje veikia visai kitaip:

- Buvimas gamtoje gali sumažinti streso hormono kortizolio lygį iki ~15 %. Tą patį krūvį lauke jaučiame kaip lengvesnį - vadinasi, padarome daugiau, „nepervargdami galvoje". Treniruotę gamtoje žmonės linkę pakartoti su didesniu noru - turiu omeny, kad niekieno neverčiami mes patys raginsime draugus susirinkti pažaisti tinklinį, ar prasibėgti mišku. O sportas duoda rezultatą tik tada, kai jį darai nuosekliai.

Mano patarimai kaip pradėti šią vasarą, be brangios įrangos ir sudėtingų planų:

1️⃣ Naudok savo kūno svorį. Pritūpimai, atsispaudimai, pasilankstymai, planka - parke ar pievoje to visiškai pakanka.

2️⃣ Rinkis intervalus. 20–30 min pagal principą 40 sek. intensyviai / 20 sek. poilsio. Trumpai, bet efektyviai.

3️⃣ Treniruokis ryte arba vakare. Venk 12–16 val. karščio. Vanduo, kepurė, kremas nuo saulės.

4️⃣ Neignoruok apšilimo. Dinaminis apšilimas prieš ir tempimas po - sąnariams vasaros karštyje to tikrai reikia. Ypač sakau tai tinklinio, ir kitų aktyvių sportų entuziastams.

5️⃣ Pasiimk draugą. Bendra treniruotė lauke - viena tvariausių motyvacijos formų.

Tau nereikia salės, kad taptum stipresnis. Tau reikia 30 minučių, aiškaus plano ir atvirų lauko durų.

O kur tavo mėgstamiausia vieta treniruotis gamtoje? Parašyk komentaruose 👇